b'\n_START_ARTICLE_\nStavanger bisped\xc3\xb8mme (1125\xe2\x80\x931682)\n_START_PARAGRAPH_\nStavanger bisped\xc3\xb8mme, senere Stavanger Stift (Latin: Dioecesis Stavangrensis) var et av de fem historiske bispesetene i Norge, og ble opprettet i 1125. De f\xc3\xb8rste tre katolske bisped\xc3\xb8mmene i Norge ble opprettet i (1070) med sete i Alpsa, Biargina og Nithirosa, det vil si i Oslo, Bj\xc3\xb8rgvin (Bergen) og Nidaros. Etter hvert ble antallet bisped\xc3\xb8mmer utvidet til fem, og blant disse var Stavanger, som ble opprette ved deling av Bj\xc3\xb8rgvin bisped\xc3\xb8mme i 1125. Det har v\xc3\xa6rt vanlig \xc3\xa5 tidfeste byen Stavanger til samme \xc3\xa5r som bisped\xc3\xb8mmets grunnleggelse. Det er mulig at det var en biskop i Stavanger ogs\xc3\xa5 f\xc3\xb8r dette._NEWLINE_Opprinnelig tilh\xc3\xb8rte b\xc3\xa5de Hallingdal og Valdres prosti Bj\xc3\xb8rgvin bisped\xc3\xb8mme, men begge disse gikk til Stavanger bisped\xc3\xb8mme ved delingen. Mellom biskopene i Bergen og Stavanger ble det gjort en overenskomst om at Sveio i Sunnhordland skulle tilfalle Bergen bisped\xc3\xb8mme mot at Eidfjord ble tillagt Hallingdal prosti i Stavanger bisped\xc3\xb8mme. Middelalderens Stavanger bisped\xc3\xb8mme omfattet Rogaland, dagens to Agderfylker, Hallingdalen i dagens Buskerud og Valdres i dagens Oppland samt sognene R\xc3\xb8ldal og Eidfjord i dagens Hordaland._NEWLINE_Bisped\xc3\xb8mmet ble etter noen f\xc3\xa5 \xc3\xa5rs opphold videref\xc3\xb8rt som Stavanger stift etter reformasjonen i 1537. Fra 1608 ble Eidfjord regnet til Hardanger prosti i Bergen stift uten Stavangerbispens kjennskap. Til tross for fors\xc3\xb8k i 1630-\xc3\xa5rene p\xc3\xa5 \xc3\xa5 tilbakef\xc3\xb8re Eidsfjord, skjedde ingen forandring. Ved kongebrev  av 10. april 1631 ble Hallingdal og Valdres prostier overf\xc3\xb8rt til Christiania stift. Til gjengjeld ble \xc3\x98vre Telemark prosti overf\xc3\xb8rt fra Christiania til Stavanger stift. \xc3\x98vre Telemark hadde f\xc3\xb8r reformasjonen v\xc3\xa6rt delt mellom Oslo og Hamar bisped\xc3\xb8mmer, med delingen falt bort da Hamer inngikk i Oslo etter reformasjonen. Jordeboken Graagaas f\xc3\xb8rt i pennen av Scavenius, gir en utfyllende opplysninger om Stavanger stifts administrative inndeling omkring 1620._NEWLINE_Ved respript av 6. mai 1682 ble det bestemt at Christianssand skulle bli stiftstad i b\xc3\xa5de verdslig og geistlig henseende. Dette dels p\xc3\xa5 grunn av nedgangstider i byen Stavanger, og dels ut fra et politisk \xc3\xb8nske hos kongen i Danmark-Norge om \xc3\xa5 styrke den den nylig grunnlagte byen. Bispesetet ble f\xc3\xb8lgelig flyttet fra Stavanger til Kristiansand, og bisped\xc3\xb8mmet hadde samme utstrekning etter flyttingen, og forandret navn til Christianssands stift._NEWLINE_Bisped\xc3\xb8mmet endret i 1918 s\xc3\xa5 navn til Agder bisped\xc3\xb8mme, og i 1925 ble et nytt Stavanger bisped\xc3\xb8mme opprettet ved at omr\xc3\xa5det tilsvarende Rogaland fylke ble utskilt fra Agder bisped\xc3\xb8mme.'